Video: Nuuskierige kameelperd snuif-snuif aan fietsryerSkermgreep uit Timmy Moser se video Timmy Moser, ŉ fotograaf van Johannesburg, se video word wyd op sosiale media gedeel waar ŉ nuuskierige kameelperd hom van nader wou ondersoek. Moser en sy vriendin het met hul bergfietse by die Lion and Safari Park in Broederstroom gery toe hulle op die trop van sewe kameelperde afgekom het. “Twee ure ná ons weggespring het, het ek en my meisie op die trop van sewe kameelperde afgekom,” het Moser aan NDTV gesê. “Een het in die pad gestaan en ons het byna ŉ uur lank stilgestaan om na haar te kyk.” Die paartjie het die opdrag van die reservaat gevolg en probeer om om die kameelperd te stap, maar die dier het egter ander planne gehad. “Sy het nader gestap en aan my kom snuif vir ŉ ondersoek,” het Moser bygevoeg. Moser het op Instagram, waar hy die video gedeel het, gesê hy was geskok om te sien hoe groot die kameelperd se knieë is. Hy het die heeltyd probeer om agteruit te stap, maar die kameelperd het steeds bly snuif. Beeldmateriaal wat met Moser se GoPro Max 360 verfilm is, wys hoe die kameelperd hom nader en afbuig om hom te ruik. Die video is reeds meer as 10 miljoen keer op die Instagram-rekening Earthpix gekyk. A post shared by Timmy (@mosertimmy)